PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2007/FH/3/1/028	Bratislava 10. mája 2007	

Protimonopolný úrad Slovenskej republiky, odbor koncentrácií v správnom konaní číslo 0013/OK/2007 začatom dňa 01. 03. 2007 na základe oznámenia koncentrácie prostredníctvom splnomocneného právneho zástupcu Mgr. Ľubomíra Mareka, LL.M., advokáta Advokátskej kancelárie Marek & Partners, Palisády 36, 811 06 Bratislava, vo veci koncentrácie podnikateľov Tatranská mliekáreň, a. s., Nad traťou 26, 060 01 Kežmarok, IČO: 31 654 363 a Friesland Slovensko, a. s., Cabajská 10, 950 22 Nitra, IČO: 36 241 342,

r o z h o d o l

na základe § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že s ú h l a s í s koncentráciou spočívajúcou v nadobudnutí nepriamej kontroly podnikateľom Tatranská mliekáreň, a. s., Nad traťou 26, 060 01 Kežmarok, IČO: 31 654 363 prostredníctvom spoločnosti AGRO TAMI, s. r. o., Nad traťou 26, 060 01 Kežmarok, IČO: 36 467 430 nad podnikom podnikateľa Friesland Slovensko, a. s., Cabajská 10, 950 22 Nitra, IČO: 36 241 342, ku ktorej došlo na základe Akvizičnej zmluvy uzatvorenej dňa 14. 02. 2007 medzi spoločnosťou Friesland Slovensko, a. s., Cabajská 10, 950 22 Nitra, IČO: 36 241 342 ako predávajúcim a spoločnosťou AGRO TAMI, s. r. o., Nad traťou 26, 060 01 Kežmarok, IČO: 36 467 430 ako kupujúcim.

O d ô v o d n e n i e :

Protimonopolnému úradu Slovenskej republiky, odboru koncentrácií (ďalej len „úrad“) bolo listom zaevidovaným úradom pod číslom 703/2007 dňa 01. 03. 2007 doručené oznámenie koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), v ktorom podnikateľ Tatranská mliekáreň, a. s., Nad traťou 26, 060 01 Kežmarok, IČO: 31 654 363 (ďalej len „TAMI“) prostredníctvom splnomocneného právneho zástupcu Mgr. Ľubomíra Mareka, LL.M., advokáta Advokátskej kancelárie Marek & Partners, Palisády 36, 811 06 Bratislava (ďalej len „právny zástupca“), oznamuje nadobudnutie nepriamej kontroly prostredníctvom spoločnosti AGRO TAMI, s. r. o., Nad traťou 26, 060 01 Kežmarok, IČO: 36 467 430 (ďalej len „AGRO TAMI“) nad podnikom podnikateľa Friesland Slovensko, a. s., Cabajská 10, 950 22 Nitra, IČO: 36 241 342 (ďalej len „Friesland Slovensko“), ku ktorej došlo na základe Akvizičnej zmluvy uzatvorenej dňa 14. 02. 2007 medzi spoločnosťou Friesland Slovensko ako predávajúcim a spoločnosťou AGRO TAMI ako kupujúcim (ďalej len „Akvizičná zmluva“).

Dňa 01. 03. 2007 sa podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) začalo správne konanie vo veci koncentrácie, ktorému bolo pridelené číslo 0013/OK/2007, o čom úrad informoval oznamovateľa koncentrácie listom číslo 917/PMÚ SR/2007 zo dňa 14. 03. 2007.

Vzhľadom na to, že oznámenie predmetnej koncentrácie doplnené listom zaevidovaným úradom pod číslom 885/2007 dňa 12. 03. 2007 neobsahovalo všetky náležitosti podľa § 10 ods. 12 zákona a vyhlášky úradu č. 268/2004 Z. z., ktorou sa ustanovujú podrobnosti o náležitostiach oznámenia koncentrácie (ďalej len „Vyhláška“), úrad listom zaevidovaným pod číslom 917/PMÚ SR/2007 zo dňa 14. 03. 2007 vyzval oznamovateľa koncentrácie o doplnenie predmetného oznámenia koncentrácie a súčasne ho upovedomil, že lehota na vydanie rozhodnutia podľa § 11 zákona nezačala plynúť.

Oznamovateľ koncentrácie doplnil chýbajúce informácie a podklady podľa § 10 ods. 12 zákona a Vyhlášky listom zaevidovaným úradom pod číslom 1314/2007 dňa 04. 04. 2007. Doručením vyššie uvedeného listu číslo 1314/2007 sa oznámenie predmetnej koncentrácie stalo úplným a dňa 05. 04. 2007 začala podľa § 11 zákona plynúť lehota 60 pracovných dní na vydanie rozhodnutia vo veci predmetnej koncentrácie, o čom úrad informoval účastníka konania listom číslo 1341/PMÚ SR/2007 zo dňa 04. 04. 2007.

Správny poplatok podľa zákona č. 145/1995 Z. z. o správnych poplatkoch v znení neskorších predpisov (ďalej len „zákon o správnych poplatkoch“) vo výške 100 000 Sk bol uhradený dňa 13. 02. 2007.

Z podkladov a informácií, ktoré boli úradu predložené v predmetnom správnom konaní účastníkom konania, ako aj z podkladov a informácií získaných v rámci  uskutočneného prieskumu ako aj z podkladov a informácií získaných z predchádzajúcej činnosti úradu (rozhodnutie číslo 2002/FH/3/1/189 zo dňa 12. 09. 2002, rozhodnutie číslo 2002/FH/3/1/208 zo dňa 26. 09. 2002, rozhodnutie číslo 2002/FH/3/1/209 zo dňa 27. 09. 2002, rozhodnutie číslo 2002/FH/3/1/215 zo dňa 30. 09. 2002) vyplynuli nasledujúce skutočnosti:

1.	Podnikatelia

Podľa § 2 ods. 1 písm. a) zákona sa zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

1.1	TAMI

Spoločnosť TAMI je akciová spoločnosť zapísaná v obchodnom registri Okresného súdu Prešov, oddiel: Sa, vložka č.: 108/P. Konkrétne informácie o osobách priamo alebo nepriamo kontrolujúcich spoločnosť TAMI boli označené účastníkom konania za predmet obchodného tajomstva a sú súčasťou spisového materiálu.

Z oznámenia koncentrácie vyplýva, že predmetom činnosti spoločnosti TAMI je výroba a predaj mliečnych výrobkov ako sú čerstvé a trvanlivé mlieko, tvarohy, jogurty, zakysané nápoje, čerstvé a kyslé smotany, maslo, tvarohové špeciality, syry s bielou alebo modrou pliesňou, tavené syry, ovčie syry, syrové nátierky, srvátkové nápoje. Spoločnosť TAMI tiež vyrába a predáva sójové nápoje a nealkoholické nápoje a distribuuje bryndzu. 

Na území Slovenskej republiky má spoločnosť TAMI majetkové účasti v nasledovných spoločnostiach:
•	AGRO TAMI, ktorá v súčasnosti nevykonáva žiadnu podnikateľskú činnosť. Po uskutočnení koncentrácie bude podnikateľ TAMI prevádzkovať prostredníctvom spoločnosti AGRO TAMI podnik podnikateľa Friesland Slovensko,
•	MLIEKO-VÝSKUM, s. r. o., Dlhá ulica 95, Žilina, IČO: 31 646 859, ktorá bola založená za účelom privatizácie spoločnosti Výskumný ústav mliekárenský, a. s., a ktorá sa okrem iného zameriava na výskum a vývoj, skúšobníctvo a poradenstvo v oblasti výroby a spracovania mlieka.

Na území Slovenskej republiky má spoločnosť TAMI tiež majetkové účasti v niekoľkých spoločnostiach pôsobiacich v oblasti poľnohospodárstva. Konkrétne informácie o týchto majetkových účastiach spoločnosti TAMI boli označené účastníkom konania za predmet obchodného tajomstva a sú súčasťou spisového materiálu.

Mimo územia Slovenskej republiky spoločnosť TAMI kontroluje spoločnosť Tatranská mlékárna – Bohemia, spol. s r. o., U vlečky 29/5, Komárov, Brno, Česká republika, IČO: 265 11 037, ktorá sa zaoberá distribúciou výrobkov spoločnosti TAMI.

Vzhľadom na to, že spoločnosť TAMI je právnickou osobou zapísanou v obchodnom registri, je podnikateľom podľa § 2 zákona č. 513/1991 Zb. Obchodného zákonníka, a teda aj podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

1.2	Friesland Slovensko

Spoločnosť Friesland Slovensko je akciová spoločnosť zapísaná v obchodnom registri Okresného súdu Nitra, oddiel: Sa, vložka č.: 10219/N. Spoločnosť Friesland Slovensko patrí do skupiny spoločností priamo alebo nepriamo kontrolovaných holandskou spoločnosťou Koninklijke Friesland Foods N. V. (Royal Friesland Foods N. V.), Meppel, Holandsko (ďalej len „skupina Friesland Foods“). Konkrétne informácie o spoločnostiach priamo alebo nepriamo kontrolujúcich spoločnosť Friesland Slovensko boli označené účastníkom konania za predmet obchodného tajomstva a sú súčasťou spisového materiálu.

Z oznámenia koncentrácie vyplýva, že predmetom činnosti spoločnosti Friesland Slovensko je výroba a predaj mliečnych výrobkov ako sú čerstvé mlieko, tvarohy, jogurty, zakysané nápoje, čerstvé a kyslé smotany a tvarohové špeciality. Spoločnosť  Friesland Slovensko sa zároveň zaoberá distribúciou masla, trvanlivého mlieka a smotanových nátierok a tvarohových tyčiniek, ktoré sú vyrábané mimo územia Slovenskej republiky inými spoločnosťami patriacimi do skupiny Friesland Foods.

Spoločnosť Friesland Slovensko je majiteľom 6,6 %-ného podielu na základom imaní spoločnosti MLIEKO-VÝSKUM, s. r. o., ktorá bola založená za účelom privatizácie spoločnosti Výskumný ústav mliekárenský, a. s., a ktorá sa okrem iného zameriava na výskum a vývoj, skúšobníctvo a poradenstvo v oblasti výroby a spracovania mlieka.

Vzhľadom na to, že spoločnosť Friesland Slovensko je právnickou osobou zapísanou v obchodnom registri, je podnikateľom podľa § 2 zákona č. 513/1991 Zb. Obchodného zákonníka, a teda aj podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

2.	Forma koncentrácie

Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Dňa 14. 02. 2007 bola uzatvorená Akvizičná zmluva, na základe ktorej nadobudne spoločnosť AGRO TAMI celý podnik podnikateľa Friesland Slovensko, ktorý slúži na výrobu a predaj mlieka a mliečnych výrobkov. Uskutočnením posudzovanej koncentrácie nadobudne podnikateľ AGRO TAMI na základe Akvizičnej zmluvy všetky aktíva slúžiace na prevádzkovanie podniku podnikateľa Friesland Slovensko ako aj všetky záväzky a zamestnancov podniku podnikateľa Friesland Slovensko. Podnikateľ  AGRO TAMI však nebude na základe Akvizičnej zmluvy oprávnený používať obchodné názvy, obchodné značky alebo neregistrované určenia vlastnené alebo patriace ktorejkoľvek spoločnosti zo skupiny Friesland. Z oznámenia koncentrácie vyplýva, že spoločnosť Friesland Slovensko bude po uskutočnení koncentrácie zrušená a zlikvidovaná a skupina Friesland Foods tak ukončí priame pôsobenie na území Slovenskej republiky. Vzhľadom na to, že v spoločnosti AGRO TAMI vykonáva na základe 100 %-ného majetkového podielu výlučnú kontrolu podnikateľ TAMI, uskutočnením posudzovanej koncentrácie získa podnikateľ TAMI prostredníctvom spoločnosti AGRO TAMI možnosť vykonávať nepriamu kontrolu nad podnikom podnikateľa Friesland Slovensko. 

Súčasťou Akvizičnej zmluvy je aj prevod majetkového podielu podnikateľa Friesland Slovensko v spoločnosti MLIEKO-VÝSKUM, s. r. o. vo výške 6,6 % podnikateľovi TAMI. Z predložených podkladov a informácií však úrad dospel k záveru, že predmetnou transakciou nedôjde podľa zákona k vzniku koncentrácie a úrad sa preto posudzovaním tejto transakcie nezaoberal. 

Vzhľadom na vyššie uvedené úrad zistil, že uzatvorením Akvizičnej zmluvy vznikla koncentrácia podnikateľov TAMI a Friesland Slovensko podľa § 9 ods. 1 písm. b) v spojení s § 9 ods. 4 písm. b) zákona.

3.	Účastníci konania a koncentrácie

Podľa § 25 ods. 3 písm. d) zákona účastníkom konania v prípade koncentrácie, ktorá vznikla získaním priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov.

Z vyššie uvedeného vyplýva, že účastníkom konania v prípade predmetnej koncentrácie je podnikateľ TAMI, ktorý získava prostredníctvom spoločnosti AGRO TAMI nepriamu kontrolu nad podnikom podnikateľa Friesland Slovensko.

Účastníkom koncentrácie v prípade vzniku koncentrácie podľa § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov a podnikateľ alebo podnikatelia, nad ktorými je priama alebo nepriama kontrola získavaná.

V prípade predmetnej koncentrácie je účastníkom koncentrácie podnikateľ TAMI, ktorý získava prostredníctvom spoločnosti AGRO TAMI nepriamu kontrolu nad podnikom podnikateľa Friesland Slovensko, ako aj podnikateľ Friesland Slovensko, nad ktorého podnikom je kontrola získavaná.

4.	Koncentrácia podliehajúca kontrole úradu

Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk a aspoň dvaja účastníci koncentrácie dosiahli v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v spojení s vyhláškou Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.

Na základe predložených podkladov a informácií úrad zistil, že spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie, t. j. za rok 2006, presiahol sumu 1 200 000 000 Sk a obaja účastníci koncentrácie dosiahli v roku 2006 na území Slovenskej republiky celkový obrat vyšší ako 360 000 000 Sk. 

Z vyššie uvedeného vyplýva, že účastníci koncentrácie dosiahli zákonom stanovenú výšku obratu podľa § 10 ods. 1 písm. a) zákona, a teda predmetná koncentrácia podlieha kontrole úradu.

Vzhľadom na to, že účastník konania označil presnú výšku celkových obratov účastníkov koncentrácie za predmet obchodného tajomstva, úrad tieto údaje v rozhodnutí neuvádza a sú súčasťou spisového materiálu.

Podľa § 10 ods. 9 zákona koncentrácia, ktorá podlieha kontrole úradu podľa § 10 ods. 1 zákona, musí byť oznámená úradu do 30 pracovných dní odo dňa 
a)	uzavretia zmluvy, 
b)	oznámenia prijatia návrhu v obchodnej verejnej súťaži, 
c)	doručenia rozhodnutia štátneho orgánu podnikateľovi,
d)	keď Európska komisia oznámila podnikateľovi, že vo veci bude konať úrad alebo 
e)	v ktorom nastala iná skutočnosť, na ktorej základe došlo k vzniku koncentrácie.
Lehota začne plynúť odo dňa, keď nastala prvá zo skutočností uvedených v písmenách a) až c) alebo písmene e).

Z predložených podkladov a informácií úrad zistil, že právnym titulom vzniku predmetnej koncentrácie je Akvizičná zmluva, ktorá bola uzatvorená dňa 14. 02. 2007. Vzhľadom na to, že oznámenie predmetnej koncentrácie bolo doručené úradu dňa 01. 03. 2007, predmetná koncentrácia bola oznámená úradu v zákonom stanovenej lehote.

5.	Relevantné trhy

Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia.

5.1	Tovarové relevantné trhy

Pri vymedzení relevantných trhov z tovarového hľadiska úrad vychádzal z definícií uvedených v § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia, pričom sa zameral na určenie a posúdenie vplyvov predmetnej koncentrácie na hospodársku súťaž na relevantných trhoch, na ktorých sa prejavia účinky koncentrácie v rámci Slovenskej republiky.

Na základe podkladov a informácií predložených účastníkom konania, na základe informácií získaných z uskutočneného prieskumu, v ktorom úrad oslovil viaceré mliekarne pôsobiace na území Slovenskej republiky ako aj na základe informácií z predchádzajúcej činnosti, úrad zadefinoval nasledovné relevantné trhy, na ktorých pôsobia účastníci koncentrácie: 
-	relevantný trh výroby a predaja čerstvého mlieka,
-	relevantný trh výroby a predaja trvanlivého mlieka,
-	relevantný trh výroby a predaja jogurtov,
-	relevantný trh výroby a predaja ostatných kyslomliečnych výrobkov,
-	relevantný trh výroby a predaja konzumnej smotany,
-	relevantný trh výroby a predaja j masla,
-	relevantný trh výroby a predaja tvarohu.

5.1.1	Relevantný trh výroby a predaja čerstvého mlieka

Čerstvé mlieko je mlieko vyrobené mliekarenským ošetrením surového kravského mlieka, ktoré tvorí súbor technologických postupov ako je čistenie, odstreďovanie, tepelné ošetrenie, pasterizácia, homogenizácia, chladenie a balenie. V súčasnej dobe využívajú mliekarne krátkodobú úpravu pri vyššej teplote (15 sekúnd pri teplote neprevyšujúcej 75 ºC) alebo dlhodobú úpravu pri pomerne nízkej teplote (približne polhodina pri teplote 62 - 65 °C). Účinnosť ničenia baktérií je 99,5 %, takže takéto mlieko v neporušenom obale možno skladovať niekoľko dní. Pri pasterizácii nie sú poškodené ani zničené zložky a vlastnosti mlieka významné z hľadiska výživy človeka. Nevýhody takto ošetreného a spracovaného mlieka spočívajú hlavne v jeho trvanlivosti a praktickosti skladovania. Podľa množstva tuku, ktorý obsahuje čerstvé mlieko rozlišujeme plnotučné mlieko, čiastočne odtučnené mlieko a odtučnené mlieko. Okrem čerstvého mlieka, ktoré je určené priamo na konzumáciu sem patrí aj vitamínmi obohatené mlieko, modifikované a ochutené mlieka.

Z podkladov predložených účastníkom konania, ako aj z uskutočneného prieskumu úrad zistil, že predaj čerstvého mlieka sa uskutočňuje priamo alebo nepriamo prostredníctvom veľkoobchodných skladov na základe uzatvorených zmlúv, v ktorých sú dohodnuté obchodné podmienky prevažne na obdobie jedného roka. Distribúciu čerstvého mlieka zabezpečujú mliekarne prostredníctvom vlastných dopravných prostriedkov alebo prostredníctvom služieb nezávislých distribučných spoločností. 

5.1.2	Relevantný trh výroby a predaja trvanlivého mlieka

Trvanlivé mlieko je konzumné mlieko, ktoré sa vyrába z kravského mlieka tepelným ošetrením. Metóda výroby trvanlivého mlieka sa volá UHT (Ultra Heat Treatment), čiže vysokotepelné ošetrenie alebo ultrapasterizácia. Mlieko sa zohrieva na teplotu 135 °C veľmi krátku dobu (1-2 sekundy). Potom sa mlieko rýchlo schladí a plní v aseptickom prostredí do aseptických obalov. Aseptické balenie a kartónový obal svojimi vlastnosťami ochraňuje mlieko pred vonkajšími vplyvmi, ako sú teplo, svetlo (tekutiny sú náchylné na zmenu vlastností, ak na nich pôsobí svetlo) a vzduch. Tým sa eliminujú prakticky všetky prítomné mikroorganizmy a mlieko získava 3-mesačnú trvanlivosť aj pri izbovej teplote. Trvanlivé mlieko tak prináša konzumentom viacero nezastupiteľných výhod, pretože spotrebitelia nemusia mlieko okamžite po nákupe skonzumovať a môžu ho skladovať až do ukončenia doby trvanlivosti pri teplote do 24°C spravidla 3 mesiace. 

Z podkladov predložených účastníkom konania, ako aj z uskutočneného prieskumu úrad zistil, že predaj trvanlivého mlieka sa uskutočňuje priamo alebo nepriamo prostredníctvom veľkoobchodných skladov na základe uzatvorených zmlúv, v ktorých sú dohodnuté obchodné podmienky prevažne na obdobie jedného roka. Distribúciu trvanlivého mlieka zabezpečujú mliekarne prostredníctvom vlastných dopravných prostriedkov alebo prostredníctvom služieb nezávislých distribučných spoločností. 

5.1.3	Relevantný trh výroby a predaja jogurtov

Jogurt je kvasený nápoj z homogenizovaného zahusteného mlieka (21 % sušiny). Výroba jogurtu je biologický proces, v ktorom sa do mlieka pridávajú určité množstvá mikroorganizmov na skvasenie mlieka. Tieto mikroorganizmy (napr. Lactobacterium bulgaricus) sú špeciálne vyšľachtené baktérie, ktoré sa nazývajú jogurtové kultúry. Proces prebieha pri stálej teplote niekoľko hodín počas, ktorých baktérie premieňajú mliečny cukor (laktózu) na kyselinu mliečnu, vďaka ktorej majú jogurty kyslomliečnu chuť a sú ľahko stráviteľné. Podľa technologického spôsobu výroby majú jogurty charakteristickú textúru a reologické vlastnosti (konzistenciu) a môžeme ich členiť na pevné (tuhé), krémovité (pastovité) a tekuté (nápoje). V súčasnosti sa výroba jogurtov a jogurtových výrobkov uskutočňuje na kontinuálnych linkách. Pri tomto spôsobe výroby sa celý proces uskutočňuje v temperovaných vysokokapacitných nádobách. Vytvorený jogurt sa ďalej chladí a prípadne mieša s rôznymi ochucujúcimi zložkami.

Z podkladov predložených účastníkom konania, ako aj z uskutočneného prieskumu úrad zistil, že predaj jogurtov sa uskutočňuje priamo alebo nepriamo prostredníctvom veľkoobchodných skladov na základe uzatvorených zmlúv, v ktorých sú dohodnuté obchodné podmienky prevažne na obdobie jedného roka. Distribúciu jogurtov zabezpečujú mliekarne prostredníctvom vlastných dopravných prostriedkov alebo prostredníctvom služieb nezávislých distribučných spoločností. 

5.1.4	Relevantný trh výroby a predaja kyslomliečnych výrobkov

Kyslomliečne výrobky sú mliečne výrobky s pH v rozpätí od 3,8 do 5,5. Kyslomliečne výrobky sa vyrábajú z kvalitného mlieka obohateného o živé mikroorganizmy mliečneho kvasenia. Sú pripravované cieleným kvasením mlieka a pridávaním ušľachtilých mliekarenských kultúr (fermentácia). Medzi kyslomliečne výrobky sa zaraďuje aj cmar, získaný ako vedľajší výrobok pri výrobe masla zo smotany, a srvátka, získaná ako vedľajší výrobok pri výrobe syrov ako sladká srvátka a pri výrobe tvarohov ako kyslá srvátka, acidofilné mlieko, kefír, kefírové mlieko, zakysané mlieko, zakvasené mlieko a iné.

Z podkladov predložených účastníkom konania, ako aj z uskutočneného prieskumu úrad zistil, že predaj kyslomliečnych výrobkov sa uskutočňuje priamo alebo nepriamo prostredníctvom veľkoobchodných skladov na základe uzatvorených zmlúv, v ktorých sú dohodnuté obchodné podmienky prevažne na obdobie jedného roka. Distribúciu kyslomliečnych výrobkov zabezpečujú mliekarne prostredníctvom vlastných dopravných prostriedkov alebo prostredníctvom služieb nezávislých distribučných spoločností. 

5.1.5	Relevantný trh výroby a predaja konzumnej smotany

Konzumná smotana je tepelne ošetrená smotana vyrobená odstredením surového kravského mlieka alebo tepelne ošetreného kravského mlieka. Smotana je koncentrovaná emulzia mliečneho tuku v mliečnej plazme, čiže je to mlieko obohatené o tuk. Konzumná smotana sa vyrába jedným z nasledujúcich spôsobov tepelného ošetrenia: pasterizáciou, ultravysokotepelným ohrevom (UHT ohrevom), termosterilizáciou v hermeticky uzatvorených obaloch. Konzumné smotany môžeme rozdeliť do dvoch skupín: smotany sladké a smotany kyslé. Pri výrobe sladkej smotany je rozhodujúce tepelné ošetrenie, pasterizácia alebo ohrev ultra vysokou teplotou. Po pasterizácii sa v uzrávači upraví na požadovanú tučnosť. Vyrába sa spravidla s nižším obsahom tuku 10-12% (smotany do kávy, na varenie) alebo ako smotana na šľahanie s obsahom tuku 30-33%. Kyslá smotana vzniká fermentáciou, t.j. zrením v tankoch po prídavku čistej mliekarenskej kultúry. Vyrába sa spravidla s nižšími obsahmi tukov 10-18 %, ale v zahraničí sú známe i kyslé smotany s obsahom tuku 36 %. Mliekarne považujú výrobu oboch druhov smotany za výrobu homogénnu. 

Z podkladov predložených účastníkom konania, ako aj z uskutočneného prieskumu úrad zistil, že predaj konzumnej smotany sa uskutočňuje priamo alebo nepriamo prostredníctvom veľkoobchodných skladov na základe uzatvorených zmlúv, v ktorých sú dohodnuté obchodné podmienky prevažne na obdobie jedného roka. Distribúciu konzumnej smotany zabezpečujú mliekarne prostredníctvom vlastných dopravných prostriedkov alebo prostredníctvom služieb nezávislých distribučných spoločností. 

5.1.6	Relevantný trh výroby a predaja masla

Maslo je výrobok patriaci do skupiny mliečnych tukov. Mliečne tuky sú výrobky vo forme emulzie vody v oleji vyrábané len z mlieka alebo mliečnych výrobkov, v ktorých je tuk dôležitou zložkou, avšak môžu sa pridať ďalšie zložky potrebné na ich výrobu s tým, že tieto zložky nenahrádzajú žiadnu mliečnu zložku, či už úplne alebo čiastočne.
Maslo sa vyrába z mlieka alebo smotany. Ide o zmes mliečneho tuku, vodného roztoku, malého množstva laktózy, kyseliny mliečnej, rozpustných a nerozpustných minerálnych látok a kazeínu. Okrem masla sem patrí aj tradičné maslo, rekombinované maslo, srvátkové maslo, topené maslo a maslový tuk a ostatné výrobky z mliečneho tuku (napr. nátierky, atď.) vyjadrené v ekvivalente masla s obsahom mliečneho tuku 82 % z hmotnosti výrobku a maximálnym množstvom vody 16 %.

Z podkladov predložených účastníkom konania, ako aj z uskutočneného prieskumu úrad zistil, že predaj masla sa uskutočňuje priamo alebo nepriamo prostredníctvom veľkoobchodných skladov na základe uzatvorených zmlúv, v ktorých sú dohodnuté obchodné podmienky prevažne na obdobie jedného roka. Distribúciu masla zabezpečujú mliekarne prostredníctvom vlastných dopravných prostriedkov alebo prostredníctvom služieb nezávislých distribučných spoločností. 

5.1.7	Relevantný trh výroby a predaja tvarohu 

Tvaroh je mliečny výrobok s vysokým obsahom bielkovín a nízkym obsahom tuku, ktorý patrí do skupiny čerstvých (nezrejúcich) syrov. Tvaroh sa vyrába z tepelne ošetreného kravského mlieka. Podstatou výroby tvarohu je zrážanie mlieka kyselinou mliečnou, ktorá vzniká z mliečneho cukru (laktózy) pôsobením kultúr kyslomliečnych baktérií. Vzniknutá tvarohová zrazenina sa ďalej spracováva krájaním a prípadne dohrievaním, kým sa neoddelí srvátka. Nevyhnutnou technologickou operáciou pri výrobe tvarohu je jeho chladenie. Na predĺženie trvanlivosti tvarohu a tvarohových výrobkov sa používa termizácia. Pri termizácii výrobkov z mlieka možno používať prídavné látky len v nevyhnutnom množstve podľa zásad správnej výrobnej praxe. Podľa spôsobu výroby možno rozlišovať hrudkovitý tvaroh a roztierateľný tvaroh. Hrudkovitý tvaroh je vyrábaný klasickým kyslomliečnym zrážaním mlieka. Roztierateľný tvaroh je vyrábaný kyslomliečnym zrážaním mlieka s pridaním prírodného syridla. Podľa množstva sušiny a množstva tuku v sušine možno tvaroh vyrábať len v jednej triede kvality a v nasledovných trhových druhoch: tvaroh mäkký, tvaroh jemný, tvaroh tučný a ostatné tvarohy (napr. tvarohové dezerty).

Z podkladov predložených účastníkom konania, ako aj z uskutočneného prieskumu úrad zistil, že predaj tvarohu sa uskutočňuje priamo alebo nepriamo prostredníctvom veľkoobchodných skladov na základe uzatvorených zmlúv, v ktorých sú dohodnuté obchodné podmienky prevažne na obdobie jedného roka. Distribúciu tvarohu zabezpečujú mliekarne prostredníctvom vlastných dopravných prostriedkov alebo prostredníctvom služieb nezávislých distribučných spoločností. 

5.2	Priestorové relevantné trhy

Podľa § 3 ods. 6 zákona je priestorový relevantný trh vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Na základe podkladov a informácií predložených účastníkom konania ako aj na základe  informácií vyplývajúcich z odpovedí oslovených mliekarní úrad zistil, že podnikanie na vyššie vymedzených tovarových relevantných trhoch na území Slovenskej republiky ja homogénne a neobmedzujú ho významné ekonomické, technické, právne alebo iné bariéry. Vzhľadom na to, že  obchodovanie na posudzovaných tovarových relevantných trhoch neobmedzujú žiadne kvóty, clá alebo iné prekážky ani na medzinárodnej úrovni, resp. medzi krajinami Európskej únie, úrad dospel k záveru, že obchodovanie na vymedzených tovarových relevantných trhoch sa môže uskutočňovať aj na území širšom ako je územie Slovenskej republiky. 

Vzhľadom na to, že tak ako bude uvedené neskôr, posudzovaná koncentrácia nevedie k vytvoreniu alebo posilneniu dominantného postavenia účastníkov koncentrácie, úrad ponechal pre účely tohto rozhodnutia presnú definíciu priestorových relevantných trhov otvorenú a v ďalšej časti rozhodnutia sa úrad zaoberal skúmaním dopadov posudzovanej koncentrácie na predmetné tovarové relevantné trhy na území Slovenskej republiky.

6.	Dopad koncentrácie na hospodársku súťaž

Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7 zákona koordinácia súťažného správania je v rozpore s ustanovením § 4 ods. 1 zákona.

Pri posudzovaní dopadov predmetnej koncentrácie na hospodársku súťaž na vymedzených relevantných trhoch úrad skúmal štruktúru podnikateľského prostredia, intenzitu hospodárskej súťaže, bariéry vstupu a postavenie jednotlivých súťažiacich na vymedzených relevantných trhoch, pričom údaje uvedené v hranatých zátvorkách boli označené za obchodné tajomstvo a sú súčasťou spisového materiálu.

Z podkladov a informácií získaných v priebehu predmetného správneho konania úrad zistil, že vyššie vymedzené tovarové relevantné trhy na území Slovenskej republiky sa v súčasnosti vyznačujú nízkou spotrebou mlieka a mliečnych výrobkov, ktorá zaostáva za spotrebou mlieka a mliečnych výrobkov v členských krajinách Európskej únie, do budúcna sa však predpokladá zvyšovanie spotreby mlieka a mliečnych výrobkov aj na Slovensku. 

Vzhľadom na to, že aktivity podnikateľov TAMI a Friesland Slovensko sa prekrývajú v oblasti výroby a predaja čerstvého mlieka, trvanlivého mlieka, jogurtov, konzumnej smotany, kyslomliečnych výrobkov, masla a tvarohu, úrad považuje posudzovanú koncentráciu za koncentráciu horizontálneho charakteru. Za účelom vyhodnotiť dopady predmetnej koncentrácie na vymedzené relevantné trhy úrad uskutočnil prieskum, v ktorom v spojení s informáciami predloženými účastníkom konania zistil nasledujúce skutočnosti:

Z odpovedí mliekarní oslovených v prieskume úradu ako aj z oznámenia koncentrácie vyplýva, že vzhľadom na charakter predmetného tovaru, obchodné podmienky a dostatočný počet dodávateľov, odberatelia mlieka a mliečnych výrobkov neakceptujú dlhodobé alebo exkluzívne distribučné zmluvy s dodávateľmi a nie je pre nich finančne ani časovo náročné zmeniť dodávateľa mlieka a mliečnych výrobkov.

Z oznámenia koncentrácie vyplýva, že účastníci koncentrácie predávajú svojím zákazníkom mlieko a mliečne výrobky priamo alebo nepriamo prostredníctvom veľkoobchodných skladov. Účastník koncentrácie TAMI zároveň predáva svoje výrobky aj prostredníctvom vlastnej predajne v priestoroch mliekarne. Dopravu mlieka a mliečnych výrobkov z výrobného závodu jednotlivým odberateľom zabezpečujú účastníci koncentrácie prostredníctvom nezávislých distribučných spoločností, pričom podnikateľ TAMI využíva na distribúciu mlieka a mliečnych výrobkov aj služby spoločnosti patriacej do rovnakej ekonomickej skupiny. 

6.1	Relevantný trh výroby a predaja čerstvého mlieka

Celkovú veľkosť relevantného trhu výroby a predaja čerstvého mlieka úrad vyčíslil na základe štatistických údajov o predanom množstve čerstvého mlieka na domácom trhu spracovaných spoločnosťou Radela, s. r. o., Trenčianska 55, 825 23 Bratislava vo výkaze Výroba čerstvých mliečnych výrobkov s označením ML (MP SR) 6-12 (ďalej len „Výkaz Radela“) v spojení s údajmi predloženými účastníkom konania v oznámení predmetnej koncentrácie. Údaje o celkovej veľkosti relevantného trhu výroby a predaja čerstvého mlieka v Slovenskej republike v rokoch 2004 až 2006 uvádza úrad v nasledujúcej tabuľke. 

Tabuľka 1: Celková veľkosť relevantného trhu výroby a predaja 
čerstvého mlieka v SR v rokoch 2004 - 2006

Rok	Celkový predaj čerstvého mlieka v SR (tony)	
2004	125 430	
2005	102 610	
2006	76 266	
Zdroj: Výkazy Radela pre roky 2004, 2005, 2006

Z údajov Štatistického úradu SR vyplýva, že v roku 2004 predstavoval objem dovezeného mlieka a smotany 10 608 t, v roku 2005 t bolo 51 754 ton a v roku 2006 sa objem dovezeného mlieka a smotany zvýšil až na 77 872 ton, čo je v porovnaní s rokom 2005 viac o 26 118 t. 

Podiely účastníkov koncentrácie ako aj podiely ďalších podnikateľov na relevantnom trhu výroby a predaja čerstvého mlieka sú uvedené v nasledujúcej tabuľke:

Tabuľka 2: Trhové podiely vybraných podnikateľov

Podnikatelia	Podiely na relevantnom trhu výroby a predaja čerstvého mlieka v SR (%)	
	2004	2005	2006	
TAMI	[5-10]	[5-10]	[10-15]	
Friesland Slovensko	[10-15]	[15-20]	[15-20]	
Rajo, a. s.	[OT]	[OT]	[OT]	
Milsy, a. s.	13,84	15,76	15,78	
Levické Mliekárne, a. s.	4,17	7,10	6,12	
MILEX GALANTA, a. s.	4,22	6,28	5,87	
Humenská mliekáreň, a. s.	3,46	4,14	5,19	
Senická mliekáreň, a. s.	5,05	5,54	4,87	
Zdroj: Oznámenie koncentrácie, prieskum úradu

Z údajov mliekarní získaných v prieskume úrad zistil, že na základe objemu predaného čerstvého mlieka na území Slovenskej republiky patria medzi najvýznamnejších konkurentov účastníkov koncentrácie na tomto relevantnom trhu podnikatelia Rajo, a. s., Milsy, a. s. a Levické Mliekárne, a. s..

Uskutočnením posudzovanej koncentrácie si podnikateľ TAMI na základe trhového podielu posilní postavenie na relevantnom trhu výroby a predaja čerstvého mlieka, no vzhľadom na štruktúru relevantného trhu výroby a predaja čerstvého mlieka na území Slovenskej republiky, nízku vyjednávaciu silu voči odberateľom a nízke bariéry vstupu pre nových podnikateľov, bude podnikateľ TAMI vystavený na predmetnom relevantnom trhu podstatnej hospodárskej súťaži i po uskutočnení posudzovanej koncentrácie a nebude sa môcť správať nezávisle voči svojim konkurentom, dodávateľom a odberateľom. 

Na základe vyššie uvedených skutočností úrad dospel k záveru, že posudzovaná koncentrácia nevytvorí alebo neposilní dominantné postavenie účastníkov koncentrácie, ktorého dôsledkom sú významné prekážky efektívnej hospodárskej súťaže na relevantnom trhu výroby a predaja čerstvého mlieka v Slovenskej republike. 

6.2	Relevantný trh výroby a predaja trvanlivého mlieka

Celkovú veľkosť relevantného trhu výroby a predaja trvanlivého mlieka úrad vyčíslil na základe štatistických údajov o predanom množstve trvanlivého mlieka na domácom trhu spracovaných spoločnosťou Radela, s. r. o., Trenčianska 55, 825 23 Bratislava vo výkaze Výroba čerstvých mliečnych výrobkov s označením ML (MP SR) 6-12 (ďalej len „Výkaz Radela“) v spojení s údajmi predloženými účastníkom konania v oznámení predmetnej koncentrácie. Údaje o celkovej veľkosti relevantného trhu výroby a predaja trvanlivého mlieka v Slovenskej republike v rokoch 2004 až 2006 uvádza úrad v nasledujúcej tabuľke. 

Tabuľka 3: Celková veľkosť relevantného trhu výroby a predaja 
trvanlivého mlieka v SR v rokoch 2004 - 2006

Rok	Celkový predaj trvanlivého mlieka v SR (tony)	
2004	133 514	
2005	97 125	
2006	109 980	
Zdroj: Výkazy Radela pre roky 2004, 2005, 2006

Z údajov Štatistického úradu SR vyplýva, že v roku 2004 predstavoval objem dovezeného mlieka a smotany 10 608 t, v roku 2005 t bolo 51 754 ton a v roku 2006 sa objem dovezeného mlieka a smotany zvýšil až na 77 872 ton, čo je v porovnaní s rokom 2005 viac o 26 118 t. 

Podiely účastníkov koncentrácie ako aj podiely ďalších podnikateľov na relevantnom trhu výroby a predaja trvanlivého mlieka sú uvedené v nasledujúcej tabuľke:

Tabuľka 4: Trhové podiely vybraných podnikateľov

Podnikatelia	Podiely na relevantnom trhu výroby a predaja trvanlivého mlieka v SR (%)	
	2004	2005	2006	
TAMI	[10-15]	[25-30]	[30-35]	
Friesland Slovensko	[10-15]	[10-15]	[0-5]	
Rajo, a. s.	[OT]	[OT]	[OT]	
Milsy, a. s.	5,58	0,90	0,10	
Senická mliekáreň, a. s.	0,08	0,14	0,15	
EUROMILK, a. s.	4,29	11,85	9,76	
Zdroj: Oznámenie koncentrácie, prieskum úradu

Na základe podielov na relevantnom trhu výroby a predaja trvanlivého mlieka na území Slovenskej republiky, ktoré dosiahli podnikatelia uvedení v predchádzajúcej tabuľke, možno skonštatovať, že najvýznamnejšími konkurentmi účastníkov koncentrácie na predmetnom relevantnom trhu sú podnikatelia Rajo, a. s., EUROMILK, a. s. a Milsy, a. s..

Z vyššie uvedených skutočností vyplýva, že uskutočnením posudzovanej koncentrácie si síce podnikateľ TAMI môže mierne posilniť postavenie na relevantnom trhu výroby a predaja trvanlivého mlieka, avšak z oznámenia koncentrácie vyplýva, že po uskutočnení koncentrácie dôjde k ukončeniu predaja trvanlivého mlieka vyrábaného skupinou Friesland Foods mimo územia Slovenska a v súčasnosti distribuovaného v Slovenskej republike prostredníctvom podnikateľa Friesland Slovensko. 

Vzhľadom na vyššie uvedené ako aj vzhľadom na existujúcu štruktúru konkurencie, nízku vyjednávaciu silu mliekarní voči odberateľom a nízke bariéry vstupu nových podnikateľov na relevantný trh výroby a predaja trvanlivého mlieka úrad dospel k záveru, že uskutočnením posudzovanej koncentrácie nedôjde k podstatnej zmene na tomto relevantnom trhu a podnikateľ TAMI bude vystavený na predmetnom relevantnom trhu podstatnej hospodárskej súťaži i po uskutočnení posudzovanej koncentrácie a nebude sa môcť správať nezávisle voči svojim konkurentom, dodávateľom a odberateľom.

Na základe vyššie uvedených skutočností úrad dospel k záveru, že posudzovaná koncentrácia nevytvorí alebo neposilní dominantné postavenie účastníkov koncentrácie, ktorého dôsledkom sú významné prekážky efektívnej hospodárskej súťaže na relevantnom trhu výroby a predaja trvanlivého mlieka v Slovenskej republike.

6.3	Relevantný trh výroby a predaja jogurtov

Celkovú veľkosť relevantného trhu výroby a predaja jogurtov úrad vyčíslil na základe štatistických údajov o predanom množstve jogurtov na domácom trhu spracovaných spoločnosťou Radela, s. r. o., Trenčianska 55, 825 23 Bratislava vo výkaze Výroba čerstvých mliečnych výrobkov s označením ML (MP SR) 6-12 (ďalej len „Výkaz Radela“) v spojení s údajmi predloženými účastníkom konania v oznámení predmetnej koncentrácie. Údaje o celkovej veľkosti relevantného trhu výroby a predaja jogurtov v Slovenskej republike v rokoch 2004 až 2006 uvádza úrad v nasledujúcej tabuľke. 

Tabuľka 5: Celková veľkosť relevantného trhu výroby a predaja 
jogurtov v rokoch 2004 – 2006

Rok	Celkový predaj jogurtov v SR (tony)	
2004	35 057	
2005	31 357	
2006	30 003	
Zdroj: Výkaz Radela pre roky 2004, 2005 a 2006

Z údajov Štatistického úradu SR vyplýva, že v roku 2004 bolo na územie Slovenskej republiky dovezených 7 426 t jogurtov, v roku 2005 to bolo 12 693 t jogurtov a v roku 2006 sa objem dovezených jogurtov zvýšil až na 18 880 t, čo je v porovnaní s rokom 2005 viac o 6 187 t. 

Podiely účastníkov koncentrácie ako aj podiely ďalších podnikateľov na relevantnom trhu výroby a predaja jogurtov sú uvedené v nasledujúcej tabuľke:

Tabuľka 6: Trhové podiely vybraných podnikateľov

Podnikatelia	Podiely na relevantnom trhu výroby a predaja jogurtov v SR (%)	
	2004	2005	2006	
TAMI	[0-5]	[0-5]	[0-5]	
Friesland Slovensko	[5-10]	[10-15]	[15-20]	
Rajo, a. s.	[OT]	[OT]	[OT]	
Milsy, a. s.	1,82	1,17	0,64	
Humenská mliekáreň, a. s.	1,42	1,85	1,53	
Senická mliekáreň, a. s.	0,51	0,35	0,45	
Zdroj: Oznámenie koncentrácie, prieskum úradu

Na základe podielov na relevantnom trhu výroby a predaja jogurtov na území Slovenskej republiky, ktoré dosiahli podnikatelia uvedení v predchádzajúcej tabuľke, možno skonštatovať, že z oslovených mliekární sú najvýznamnejšími konkurentmi účastníkov koncentrácie na predmetnom relevantnom trhu podnikatelia Rajo, a. s., Milsy, a. s. a Humenská mliekáreň. Výrobou a predajom jogurtov sa z účastníkov koncentrácie zaoberá predovšetkým podnikateľ Friesland Slovensko a uskutočnením predmetnej koncentrácie sa relatívne nízky podiel podnikateľa TAMI na relevantnom trhu výroby a predaja jogurtov vo výške [0-5] % zvýši o trhový podiel podnikateľa Friesland Slovensko vo výške [15-20] %. 

Vzhľadom na vyššie uvedené si podnikateľ TAMI uskutočnením posudzovanej koncentrácie posilní postavenie na relevantnom trhu výroby a predaja jogurtov, pričom však nedôjde k významnej zmene existujúcej trhovej štruktúry. Vzhľadom na vyššie uvedené ako aj vzhľadom na nízku vyjednávaciu silu mliekarní voči odberateľom a nízke bariéry vstupu nových podnikateľov na tento relevantný trh úrad dospel k záveru, že podnikateľ TAMI bude i po uskutočnení posudzovanej koncentrácie vystavený podstatnej hospodárskej súťaži na relevantnom trhu výroby a predaja jogurtov a nebude sa môcť na predmetnom relevantnom trhu správať nezávisle voči svojim dodávateľom, konkurentom a odberateľom.

Na základe vyššie uvedených skutočností úrad dospel k záveru, že posudzovaná koncentrácia nevytvorí alebo neposilní dominantné postavenie účastníkov koncentrácie, ktorého dôsledkom sú významné prekážky efektívnej hospodárskej súťaže na relevantnom trhu výroby a predaja jogurtov v Slovenskej republike.

6.4	Relevantný trh výroby a predaja konzumnej smotany

Celkovú veľkosť relevantného trhu výroby a predaja konzumnej smotany úrad vyčíslil na základe štatistických údajov o predanom množstve konzumnej smotany na domácom trhu spracovaných spoločnosťou Radela, s. r. o., Trenčianska 55, 825 23 Bratislava vo výkaze Výroba čerstvých mliečnych výrobkov s označením ML (MP SR) 6-12 (ďalej len „Výkaz Radela“) v spojení s údajmi predloženými účastníkom konania v oznámení predmetnej koncentrácie. Údaje o celkovej veľkosti relevantného trhu výroby a predaja konzumnej smotany v Slovenskej republike v rokoch 2004 až 2006 uvádza úrad v nasledujúcej tabuľke. 

Tabuľka 7: Celková veľkosť relevantného trhu výroby a predaja
konzumnej smotany v rokoch 2004 – 2006

Rok	Celkový predaj konzumnej smotany v SR (tony)	
2004	27 897	
2005	22 089	
2006	21 341	
Zdroj: Výkaz Radela pre roky 2004, 2005 a 2006

Z údajov Štatistického úradu SR vyplýva, že v roku 2004 predstavoval objem dovezeného mlieka a smotany 10 608 t, v roku 2005 t bolo 51 754 ton a v roku 2006 sa objem dovezeného mlieka a smotany zvýšil až na 77 872 ton, čo je v porovnaní s rokom 2005 viac o 26 118 t. 

Podiely účastníkov koncentrácie ako aj podiely ďalších podnikateľov na relevantnom trhu výroby a predaja konzumnej smotany sú uvedené v nasledujúcej tabuľke:

Tabuľka 8: Trhové podiely vybraných podnikateľov

Podnikatelia	Podiely na relevantnom trhu výroby a predaja konzumnej smotany v SR (%)	
	2004	2005	2006	
TAMI	[0-5]	[5-10]	[5-10]	
Friesland Slovensko	[0-5]	[5-10]	[0-5]	
Rajo, a. s.	[OT]	[OT]	[OT]	
Milsy, a. s.	4,77	9,34	12,67	
Gemerská mliekáreň, s. r. o.	3,48	7,97	6,57	
Humenská mliekáreň, a. s.	2,20	6,23	8,20	
Zdroj: Oznámenie koncentrácie, prieskum úradu

Z trhových podielov podnikateľov vo vyššie uvedenej tabuľke vyplýva, že medzi najvýznamnejších konkurentov účastníkov koncentrácie na tomto relevantnom trhu patria podnikatelia Rajo, a. s., Milsy, a. s. a Humenská mliekáreň, a. s.. Podnikateľ TAMI dosiahol v roku 2006 podiel na predmetnom relevantnom trhu vo výške [5-10] %, ktorý sa uskutočnením posudzovanej koncentrácie zvýši o necelé [0-5] %.

Vzhľadom na existujúcu štruktúru konkurencie na relevantnom trhu výroby a predaja konzumnej smotany a vzhľadom na to, že situácia na relevantnom trhu výroby a predaja konzumnej smotany ostane i po uskutočnení predmetnej koncentrácie takmer rovnaká ako je v súčasnosti, úrad dospel k záveru, že uskutočnením posudzovanej koncentrácie nedôjde k podstatnej zmene na tomto relevantnom trhu a podnikateľ TAMI bude na relevantnom trhu výroby a predaja konzumnej smotany vystavený podstatnej hospodárskej súťaži aj naďalej a nebude sa môcť na predmetnom relevantnom trhu správať nezávisle voči svojim dodávateľom, konkurentom a odberateľom.

Na základe vyššie uvedených skutočností úrad dospel k záveru, že posudzovaná koncentrácia nevytvorí alebo neposilní dominantné postavenie účastníkov koncentrácie, ktorého dôsledkom sú významné prekážky efektívnej hospodárskej súťaže na relevantnom trhu výroby a predaja konzumnej smotany v Slovenskej republike.

6.5	Relevantný trh výroby a predaja kyslomliečnych výrobkov

Celkovú veľkosť relevantného trhu výroby a predaja kyslomliečnych výrobkov úrad vyčíslil na základe štatistických údajov o predanom množstve kyslomliečnych výrobkov na domácom trhu spracovaných spoločnosťou Radela, s. r. o., Trenčianska 55, 825 23 Bratislava vo výkaze Výroba čerstvých mliečnych výrobkov s označením ML (MP SR) 6-12 (ďalej len „Výkaz Radela“) v spojení s údajmi predloženými účastníkom konania v oznámení predmetnej koncentrácie. Údaje o celkovej veľkosti relevantného trhu výroby a predaja kyslomliečnych výrobkov v Slovenskej republike v rokoch 2004 až 2006 uvádza úrad v nasledujúcej tabuľke. 

Tabuľka 9: Celková veľkosť relevantného trhu výroby a predaja
Kyslomliečnych výrobkov v rokoch 2004 – 2006

Rok	Celkový predaj kyslomliečnych výrobkov v SR (tony)	
2004	15 500	
2005	17 877	
2006	18 222	
Zdroj: Výkaz Radela pre roky 2004, 2005 a 2006

Z údajov Štatistického úradu SR vyplýva, že v roku 2004 bolo na územie Slovenskej republiky dovezených 4 871 t kyslomliečnych výrobkov, v roku 2005 objem dovozu kyslomliečnych výrobkov vzrástol na 7 246 t a v roku 2006 sa mierne zvýšil na 7 334 t. 

Podiely účastníkov koncentrácie ako aj podiely ďalších podnikateľov na relevantnom trhu výroby a predaja kyslomliečnych výrobkov sú uvedené v nasledujúcej tabuľke:

Tabuľka 10: Trhové podiely vybraných podnikateľov

Podnikatelia	Podiely na relevantnom trhu výroby a predaja kyslomliečnych výrobkov v SR (%)	
	2004	2005	2006	
TAMI	[0-5]	[0-5]	[0-5]	
Friesland Slovensko	[25-30]	[25-30]	[20-25]	
Rajo, a. s.	[OT]	[OT]	[OT]	
Milsy, a. s. 	6,12	8,19	9,80	
Gemerská mliekáreň, s. r. o.	0,35	0,41	1,00	
Humenská mliekáreň, a. s.	3,13	2,79	2,53	
Zdroj: Oznámenie koncentrácie, prieskum úradu

Z uskutočneného prieskumu vyplýva, že najvýznamnejšími konkurentmi účastníkov koncentrácie na relevantnom trhu výroby a predaja kyslomliečnych výrobkov sú podnikatelia Rajo, a. s. a Milsy, a. s.. Výrobou a predajom kyslomliečnych výrobkov sa z účastníkov koncentrácie zaoberá predovšetkým podnikateľ Friesland Slovensko a uskutočnením predmetnej koncentrácie sa relatívne nízky podiel podnikateľa TAMI na relevantnom trhu výroby a predaja kyslomliečnych výrobkov zvýši o trhový podiel podnikateľa Friesland Slovensko vo výške [20-25] %. 

Vzhľadom na vyššie uvedené si podnikateľ TAMI uskutočnením posudzovanej koncentrácie posilní postavenie na relevantnom trhu výroby a predaja kyslomliečnych výrobkov avšak vzhľadom na existujúcu trhovú štruktúru ako aj vzhľadom na nízku vyjednávaciu silu mliekarní voči odberateľom a nízke bariéry vstupu nových podnikateľov na tento relevantný trh úrad dospel k záveru, že podnikateľ TAMI bude i po uskutočnení posudzovanej koncentrácie vystavený podstatnej hospodárskej súťaži na relevantnom trhu výroby a predaja kyslomliečnych výrobkov a nebude sa môcť na predmetnom relevantnom trhu správať nezávisle voči svojim dodávateľom, konkurentom a odberateľom.

Na základe vyššie uvedených skutočností úrad dospel k záveru, že posudzovaná koncentrácia nevytvorí alebo neposilní dominantné postavenie účastníkov koncentrácie, ktorého dôsledkom sú významné prekážky efektívnej hospodárskej súťaže na relevantnom trhu výroby a predaja kyslomliečnych výrobkov v Slovenskej republike.

6.6	Relevantný trh výroby a predaja masla

Celkovú veľkosť relevantného trhu výroby a predaja masla úrad vyčíslil na základe štatistických údajov o predanom množstve masla na domácom trhu spracovaných spoločnosťou Radela, s. r. o., Trenčianska 55, 825 23 Bratislava vo výkaze Výroba zahusteného mlieka, sušených mliečnych výrobkov a masla s označením ML (MP SR) 6-12 pre rok 2006 a vo výkaze Výroba spracovaných mliečnych výrobkov s označením ML (MP SR) 6-12 pre roky 2004 a 2005 (ďalej len „Výkazy Radela pre maslo“) v spojení údajmi predloženými účastníkom konania v oznámení predmetnej koncentrácie. Údaje o celkovej veľkosti relevantného trhu výroby a predaja masla v Slovenskej republike v rokoch 2004 až 2006 uvádza úrad v nasledujúcej tabuľke. 

Tabuľka 11: Celková veľkosť relevantného trhu výroby a predaja
masla v rokoch 2004 – 2006

Rok	Celkový predaj masla v SR (tony)	
2004	11 554	
2005	9 608	
2006	9 831	
Zdroj: Výkazy Radela pre maslo pre roky 2004, 2005 a 2006

Z údajov Štatistického úradu SR vyplýva, že v roku 2004 bolo na územie Slovenskej republiky dovezených 1 498 t masla, v roku 2005 predstavoval objem dovezeného masla 2 993 t a v roku 2006 sa objem dovezeného masla zvýšil na 3 227 t. 

Podiely účastníkov koncentrácie ako aj podiely ďalších podnikateľov na relevantnom trhu výroby a predaja masla sú uvedené v nasledujúcej tabuľke:

Tabuľka 12: Trhové podiely vybraných podnikateľov

Podnikatelia	Podiely na relevantnom trhu výroby a predaja masla v SR (%)	
	2004	2005	2006	
TAMI	[5-10]	[10-15]	[10-15]	
Friesland Slovensko	[0-5]	[0-5]	[0-5]	
Rajo, a. s.	[OT]	[OT]	[OT]	
Milsy, a. s.	13,21	18,76	20,31	
Levické Mliekárne, a. s.	9,80	7,47	6,37	
Gemerská mliekáreň, s. r. o.	9,03	15,64	16,66	
Zdroj: Oznámenie koncentrácie, prieskum úradu

Na základe vyššie vyčíslených podielov na relevantnom trhu výroby a predaja masla možno považovať za najvýznamnejších konkurentov účastníkov koncentrácie na tomto relevantnom trhu podnikateľov Milsy, a. s., Gemerská mliekáreň, s. r. o. a Levické mliekárne, a. s.. 

Významný podiel na tomto relevantnom trhu vo výške [10-15] % dosiahol v roku 2006 aj účastník koncentrácie TAMI, ktorý sa uskutočnením koncentrácie môže zvýšiť o trhový podiel účastníka koncentrácie Friesland Slovensko o [0-5] %. Z oznámenia koncentrácie však vyplýva, že po uskutočnení koncentrácie dôjde k ukončeniu predaja masla vyrábaného skupinou Friesland Foods mimo územia Slovenska a v súčasnosti distribuovaného v Slovenskej republike prostredníctvom spoločnosti Friesland Slovensko.

Vzhľadom na vyššie uvedené úrad dospel k záveru, že uskutočnením posudzovanej koncentrácie nedôjde k významnej zmene existujúcej trhovej štruktúry a podnikateľ TAMI bude aj vzhľadom na nízku vyjednávaciu silu mliekarní voči odberateľom a nízke bariéry vstupu nových podnikateľov na tento relevantný trh vystavený podstatnej hospodárskej súťaži na relevantnom trhu výroby a predaja masla i po uskutočnení posudzovanej koncentrácie a nebude sa môcť na predmetnom relevantnom trhu správať nezávisle voči svojim dodávateľom, konkurentom a odberateľom.

Na základe vyššie uvedených skutočností úrad dospel k záveru, že posudzovaná koncentrácia nevytvorí alebo neposilní dominantné postavenie účastníkov koncentrácie, ktorého dôsledkom sú významné prekážky efektívnej hospodárskej súťaže na relevantnom trhu výroby a predaja masla v Slovenskej republike.

6.7	Relevantný trh výroby a predaja tvarohu

Celkovú veľkosť relevantného trhu výroby a predaja tvarohu úrad vyčíslil na základe štatistických údajov o predanom množstve tvarohu na domácom trhu spracovaných spoločnosťou Radela, s. r. o., Trenčianska 55, 825 23 Bratislava vo výkaze Výroba ostatných spracovaných mliečnych výrobkov masla s označením ML (MP SR) 6-12 pre rok 2006 a vo výkaze Výroba spracovaných mliečnych výrobkov s označením ML (MP SR) 6-12 pre roky 2004 a 2005 (ďalej len „Výkazy Radela pre tvaroh“) v spojení s údajmi predloženými účastníkom konania v oznámení predmetnej koncentrácie. Údaje o celkovej veľkosti relevantného trhu výroby a predaja tvarohu v Slovenskej republike v rokoch 2004 až 2006 uvádza úrad v nasledujúcej tabuľke. 

Tabuľka 13: Celková veľkosť relevantného trhu výroby a predaja
tvarohu v rokoch 2004 – 2006

Rok	Celkový predaj tvarohu v SR (tony)	
2004	8 265	
2005	7 081	
2006	7 702	
Zdroj: Výkazy Radela pre tvaroh pre roky 2004, 2005 a 2006

Z údajov Štatistického úradu SR vyplýva, že v roku 2004 bolo na územie Slovenskej republiky dovezených 1 890 t tvarohu, v roku 2005 predstavoval objem dovezeného a tvarohu 6 066 t a v roku 2006 sa objem dovezeného tvarohu znížil o 1 112 t na 4 954 t. 

Podiely účastníkov koncentrácie ako aj podiely ďalších podnikateľov na relevantnom trhu výroby a predaja tvarohu sú uvedené v nasledujúcej tabuľke:

Tabuľka 14: Trhové podiely vybraných podnikateľov

Podnikatelia	Podiely na relevantnom trhu výroby a predaja tvarohu v SR (%)	
	2004	2005	2006	
TAMI	[10-15]	[10-15]	[15-20]	
Friesland Slovensko	[10-15]	[15-20]	[15-20]	
Rajo, a. s.	[OT]	[OT]	[OT]	
Milsy, a. s.	0,00	11,27	10,23	
Levické Mliekárne, a. s.	4,04	4,75	3,86	
MILEX GALANTA, a. s.	2,61	3,36	3,28	
Zdroj: Oznámenie koncentrácie, prieskum úradu

Vychádzajúc z predchádzajúcej tabuľky možno za najvýznamnejších konkurentov účastníkov koncentrácie na relevantnom trhu výroby a predaja tvarohu označiť podnikateľov Rajo, a. s., Milsy, a. s. a Levické Mliekárne, a. s.. Z hľadiska trhových podielov patria medzi významných podnikateľov na tomto relevantnom trhu aj účastníci koncentrácie a uskutočnením posudzovanej koncentrácie získajú trhový podiel vo výške [35-40]%.

Uskutočnením posudzovanej koncentrácie si podnikateľ TAMI posilní postavenie na relevantnom trhu výroby a predaja tvarohu avšak vzhľadom na existujúcu trhovú štruktúru ako aj vzhľadom na nízku vyjednávaciu silu mliekární voči odberateľom a nízke bariéry vstupu nových podnikateľov na tento relevantný trh úrad dospel k záveru, že podnikateľ TAMI bude i po uskutočnení posudzovanej koncentrácie vystavený podstatnej hospodárskej súťaži na relevantnom trhu výroby a predaja tvarohu a nebude sa môcť na predmetnom relevantnom trhu správať nezávisle voči svojim dodávateľom, konkurentom a odberateľom.

Na základe vyššie uvedených skutočností úrad dospel k záveru, že posudzovaná koncentrácia nevytvorí alebo neposilní dominantné postavenie účastníkov koncentrácie, ktorého dôsledkom sú významné prekážky efektívnej hospodárskej súťaže na relevantnom trhu výroby a predaja tvarohu v Slovenskej republike.

7.	Možnosti vstupu na trh

Pri posudzovaní dopadov predmetnej koncentrácie na vyššie vymedzené relevantné trhy výroby a predaja mlieka a mliečnych výrobkov úrad zistil, že vstup nových podnikateľov na vymedzené relevantné trhy na územie Slovenskej republiky významne neobmedzujú právne ani regulačné bariéry vstupu. Relevantné trhy výroby a predaja mlieka a mliečnych výrobkov na Slovensku upravujú národné legislatívne normy, ako aj Potravinový kódex. Pre podnikateľov z krajín Európskej únie neexistujú žiadne clá, kvóty ani iné bariéry pri dovoze. Bariéry vstupu na predmetné relevantné trhy existujú predovšetkým pre výrobcov z tretích krajín (t. j. z krajín mimo Európskej únie), ktorí musia pri vstupe na posudzované relevantné trhy splniť podmienky vyplývajúce z národnej legislatívy, ale aj z legislatívy Európskej únie.

Z predložených podkladov a informácií ďalej vyplýva, že náklady na efektívny vstup na relevantné trhy výroby a predaja mlieka a mliečnych výrobkov nepredstavujú významnú bariéru z finančného ani z časového hľadiska, neexistujú žiadne prekážky v prístupe k surovinám na výrobu predmetných výrobkov a nie sú tiež známe výrazné obmedzenia vstupu na vymedzené relevantné trhy, ktoré by boli tvorené existenciou patentov, know-how alebo iných práv duševného vlastníctva, resp. ktoré by vyplývali z udeľovania licencií na takéto práva. Zákazníci sa pri nákupe predmetných výrobkov rozhodujú predovšetkým podľa ceny výrobku, a tak vernosť značke ako bariéra vstupu na relevantné trhy výroby a predaja mlieka a mliečnych výrobkov nemá takisto podstatný vplyv, ktorý by obmedzoval nového podnikateľa pri vstupe na vymedzené relevantné trhy na území Slovenskej republiky.

8.	Záver

Tak ako už úrad uviedol vyššie, po preskúmaní a komplexnom vyhodnotení všetkých získaných podkladov a informácií, úrad dospel k záveru, že posudzovaná koncentrácia nevytvorí alebo neposilní dominantné postavenie účastníkov koncentrácie, ktorého dôsledkom sú významné prekážky efektívnej hospodárskej súťaže na relevantných trhoch výroby a predaja čerstvého mlieka, trvanlivého mlieka, jogurtov, kyslomliečnych výrobkov, konzumnej smotany, masla a tvarohu. 

Podľa § 33 zákona úrad listom číslo 1758/PMÚ SR/2007 zo dňa 04. 05. 2007 podal účastníkovi konania informáciu o záveroch prešetrovania vo veci predmetnej koncentrácie, ku ktorým úrad na základe jemu dostupných informácií a podkladov dospel a vyzval ho, aby sa ústne alebo písomne vyjadril k jeho podkladu a k spôsobu jeho zistenia, prípadne, aby navrhol jeho doplnenie.

Účastník konania sa k predmetnej výzve vyjadril listom zaevidovaným úradom pod číslom 1804/2007 dňa 10. 05. 2007, v ktorom uviedol, že údaje o vlastníckej štruktúre podnikateľa TAMI a údaje týkajúce sa podielu účastníkov koncentrácie na daných relevantných trhoch považuje za predmet obchodného tajomstva a zároveň predložil úradu návrh iného znenia predmetných informácií, ktoré neobsahujú obchodné tajomstvo. Predložený návrh zabezpečujúci ochranu obchodného tajomstva účastníka konania úrad akceptoval.

S výnimkou vyššie uvedených pripomienok týkajúcich sa vymedzenia obchodného tajomstva, účastník konania v predmetnom liste uviedol, že k podkladom rozhodnutia, k spôsobu jeho zistenia a k záverom uvedeným vo výzve úradu nemá žiadne pripomienky ani doplňujúce návrhy, a že súhlasí so zisteniami a závermi úradu.

Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

Poučenie:

Podľa ustanovenia § 34 ods. 1 v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu možno podať rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote do 15 dní odo dňa doručenia tohto rozhodnutia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Dušan Valo
	riaditeľ odboru koncentrácií

Rozhodnutie sa doručuje:

Mgr. Branislav Brocko
advokát
AK Marek & Partners
Palisády 36
811 06 Bratislava